用伯初韻再和一篇請子温户曹同賦
作者：張擴
朝代：宋

paragraphs: 孤山山下苔痕滑，翠竹扶疏水方折。
靚粧無數招不應，曾與先生護名節。
即今湖上荆棘滿，誰見穿林度飛雪。
道傍數本忽照眼，所喜風流未中絕。
不嫌青女暫試粉，却要風師小回轍。
君看萬點已可憐，半雜春泥封地裂。
版曹平生詩作史，坐陋故人探禹穴。
惜花未忍任零落，借酒生春面如纈。
酒醒定作返魂章，筆底有丹工點鐵。